Seimo narės Rimos Baškienės pranešimas spaudai: **Ar blaivybės puoselėtojams pavyks įveikti alkoholio lobistus?**

Tai, kas vyksta Seime svarstant Alkoholio kontrolės įstatymo pataisas - verta feljetono arba atitinkamų tarnybų tyrimo.

„Baigiantis sesijai, skubant svarstyti Valstybės biudžetą ir kitus labai svarbius įstatymus, siekiama pakeisti tai, dėl ko Seimas jau pasisakė net du kartus – prekybos alkoholiniais gėrimais degalinėse turi nelikti. Argumentai: kai girti vairuotojai užmuša žmones, kai degalinėse alkoholį nusiperka nepilnamečiai, kai Lietuva gėdingai įvardinama daugiausiai geriančia šalimi ir t.t, verčia atsikvošėti. Ar tiems socialdemokratams, kurie pritaria tokiai prekybai, nėra svarbūs jų partijos pirmininko A. Butkevičiaus teiginys, kad degalinių paskirtis yra pardavinėti degalus, o ne alkoholį“ – Seime diskusijų metu kalbėjo Seimo narė Rima Baškienė, vardindama chronologiją: 2011 m. gruodžio 23 d. LR Seimas priėmė Alkoholio kontrolės įstatymo pataisą, kuri nuo 2016 m. sausio 1 d. uždraudžia prekybą alkoholiu degalinėse. 2015 m. kovo 17 d. socialdemokratai A. Palionis, E. Šablinskas ir J. Požėla įregistravo įstatymo pataisą, kuria siūlė nukelti draudimo įsigaliojimą iki 2019 m. sausio 1 d.. Po dviejų dienų A. Matulas su grupe Tėvynės sąjungos – Lietuvos krikščionių demokratų frakcijos narių įregistruoja projektą, kuriuo siūlo degalinėse leisti prekiauti ne visu alkoholiu, o tik tuo, kurio etilo alkoholio koncentracija yra iki 15 proc. Panašią pataisą įregistruoja ir „Tvarkos teisingumo“ frakcijos narys R. Žemaitaitis. Kaip vertinti tokus siūlymus? 2015 m. lapkričio 10 d. Seimas ženklia balsų persvara antrą kartą nepritarė siūlymui pratęsti prekybą alkoholiu degalinėse.

Po blaivybę puoselėjančių nevyriausybinių organizacijų pastabų, Seimo narys A. Matulas ir kiti atsiėmė savo parašus, tačiau, pasinaudojant K. Masiulio komandiruote ir negalėjimu atsiimti parašo, Sveikatos reikalų komitetas svarstė įstatymo projektą ir nepritarė R. Baškienės ir dar 23 Seimo narių pasiūlymui – kad tai, kas jau buvo priimta Seimo, - liktų galioti ir nuo 2016 m. sausio 1 d. degalinėse nebebūtų prekiaujama nei silpnesniu, nei stipresniu alkoholiu. Sveikatos komiteto narių K. Kuzminsko, V.M. Čigrijienės, A. Monkauskaitės ir J. Požėlos pritariančių balsų neužteko…. Sunku komiteto nariams, kai už nugaros sėdėjo tiek daug prekybą degalinėse siekiančių išsaugoti suinteresuotų asmenų, besisvaidančių epitetais, kad kitaip manančius reikia išsiųsti į Mėnulį ir t.t.

Įstatymo svarstymo Seime dieną K. Masiulis atsiėmė savo parašą – lyg ir nebeliko ką svarstyti, nes nebėra įstatymo iniciatorių, tačiau akimirksniu atsirado “gelbėtojas” socialdemokratas E. Šablinskas, kuris parėmė savo parašu autorių jau atsiimtą įstatymą. Koks didelis noras, kad degalinėse prekyba alkoholiu liktų! Ar galimas toks manevras – pastebėjęs gudravimus, klausė P. Saudargas. Svarstyme padaryta pertrauka, situaciją aiškinsis Seimo Etikos ir procedūrų komisija. Seimo nariams dar kartą teks pasirinkti, kurioje pusėje jie stovi, nes kiekvienas žingsnis, mažinantis alkoholio vartojimo prieinamumą, mažina ir alkoholio sukeliamą žalą Lietuvos valstybei.

*Daugiau informacijos*

*Seimo narė Rima Baškienė, tel. 8 698 42173*